SUA anunţă că n-au observat vreun semn care să arate că Rusia se pregăteşte să folosească vreo armă nucleară în Ucraina, în urma unor declaraţii ale lui Putin într-un interviu la televiziunea rusă înainta alegerilor prezidenţiale ruse.
UPDATE 10:05 – Ruşii susţin că ucrainenii au bombardat centrala nucleară Zaporojie
Conducerea centralei nucleare din Zaporojie, care este controlată de Rusia, a declarat joi că o instalaţie de infrastructură critică de la centrală a fost bombardată de armata ucraineană, relatează Reuters.
Un dispozitiv exploziv a fost lansat în zona gardului unde se află rezervoarele de combustibil diesel, a declarat conducerea centralei nucleare, adăugând că experţii AIEA de la centrala nucleară au fost notificaţi cu privire la bombardament.
Reuters menţionează că informaţia nu poate fi verificată deocamdată.
Centrala de la Zaporojie a fost ocupată de forţele ruse încă din primele faze ale invaziei declanşate de Moscova la 24 februarie 2024. În primul an al conflictului mai ales, Rusia şi Ucraina s-au acuzat reciproc, în repetate rânduri, că vizează centrala în atacuri. Situaţia a stârnit îngrijorarea Agenţiei Internaţionale pentru Energie Atomică (AIEA).
Săptămâna trecută, Consiliul Guvernatorilor AIEA a votat pentru a cere Rusiei să se retragă din centrală, iar aceasta să revină sub controlul autorităţilor ucrainene.
Deşi o parte din personalul ucrainean lucrează în prezent alături de ruşi pentru a opera centrala, unii ucraineni au fost excluşi din centrală pentru că au refuzat să semneze noi contracte cu ruşii.
UPDATE
Statele Unite nu au observat niciun semn care să arate că Rusia se pregăteşte să folosească o armă nucleară în Ucraina, dă asigurări miercuri Casa Albă, reacţionând în urma unor declaraţii ale preşedintelui rus Vladimir Putin în acest sens, relatează AFP.
"Noi n-am văzut niciun motiv să ne ajustăm propria poziţie nucleară şi nici vreun semn că Rusia s-ar pregăti să folosească o armă nucleară în Ucraina", declară o purtătoare de cuvânt a casei Albe, Karine Jean-Pierre.
Ea răspundea astfel unor jurnalişti care o întrebau despre declaraţii ale preşedintelui rus, care s-a declarat pregătit să desfăşoare armament nuclear în cazul ameninţării suveranităţii Rusiei.
Potrivit purtătoarei de cuvânt a preşedinţiei americane, Vladimir Putin n-a părut să facă altceva decât să "reitereze doctrina nucleară a Rusiei" într-un interviu acordat televiziunii ruse Rossia 1.
"Cu toate acestea, retorica Rusiei în subiectul nuclear a fost imprudentă şi iresponsabilă" de la începutrul Războiului din Ucraina, a adăugat ea, la bordul Air Force One, în vederea unei deplasări de campanie a lui Joe Biden în nordul Statelor Unite.
"Rusia este cea care a invadat în mod brutal Ucraina, fără provocare şi fără justificare, iar noi vom continua să susţine Ucraina în apărarea poporului său şi a teritoriului său împotriva agresorului rus", a declarat Karine Jean-Pierre.
Vladimir Putin a lăudat miercuri armamentul nuclear al Rusiei, pe care-l consideră "mai avansat" decât al Statelor Unite, şi a dat asigurări că arsenalul nuclear rus este întotdeauna "pregătit" de un război nuclear.
"Toată componenta nucleară este mai modernă la noi", a declarat el televiziunii ruse, odată cu apropierea începerii – vineri – a alegerilor prezidenţiale care, din cauza abseneţi oricărei opoziţii, se vor solda cu victoria sa triumfală.
Liderul de la Kremlin a declarat că Rusia este "pregătită" de un război nuclear, dar că nu s-a gândit niciodată să folosească acest armament în Ucraina.
"De ce ar trebui să folosim noi mijloace de distrugere în masă? Nu a existat niciodată această necesitate", a dat el asigurări.
Doctrina militară rusă prevede folosirea armei ultime dacă existenţa Rusiei este ameninţată sau în cazul aduceri "atingere suveranităţii noastre şi independenţei noastre".